
 3.10.2012
 BG
 Официален вестник на Европейския съюз
 L 268/1
 РЕГЛАМЕНТ ЗА ИЗПЪЛНЕНИЕ (ЕС) No 900/2012 НА КОМИСИЯТА
 от 2 октомври 2012 година
 за вписване на название в регистъра на защитените наименования за произход и защитените географски указания [Agneau de lait des Pyrénées (ЗГУ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5, трета алинея от него,
 като има предвид, че:
 (1)
 В съответствие с член 6, параграф 2 от Регламент (ЕО) No 510/2006 заявката за регистрация на названието „Agneau de lait des Pyrénées“ като защитено географско указание (ЗГУ), подадена от Франция на 10 декември 2007 г., бе публикувана в Официален вестник на Европейския съюз
 (2).
 (2)
 Испания подаде възражение по член 7, параграф 1 от Регламент (ЕО) No 510/2006 срещу тази регистрация. Възражението бе счетено за допустимо въз основа на член 7, параграф 3, първа алинея, букви а) и в) от същия регламент.
 (3)
 С писмо от 8 ноември 2010 г. Комисията прикани заинтересованите държави членки да постигнат взаимно съгласие в съответствие с техните вътрешни процедури.
 (4)
 Като се има предвид, че Испания и Франция не постигнаха съгласие в рамките на предвидения срок, Комисията следва да приеме решение в съответствие с процедурата, предвидена в член 15, параграф 2 от Регламент (ЕО) No 510/2006.
 (5)
 Възражението на Испания се отнасяше по-специално до предполагаемото неправилно определяне на границите на географския район и до предполагаемата липса на конкретна връзка между характеристиките на въпросния продукт и Пиренейския масив. Комисията обаче не откри явна грешка във връзка с тези елементи в подадената заявка и не установи никакви несъответствия между споменатата заявка и изискванията на Регламент (ЕО) No 510/2006.
 (6)
 Във възражението си Испания смяташе също, че има вероятност регистрацията на наименованието „Agneau de lait des Pyrénées“ да създаде объркване относно действителния му произход, като се има предвид, че Пиренеите не са изключително френски масив и че продукти, подобни на обхванатите от заявката, се приготвят традиционно в испанската част на Пиренейския масив, включително вече защитеното географско указание „Cordero de Navarra“.
 (7)
 Ако след внасянето на възражение не бъде постигнато споразумение, Комисията взема решение в съответствие с член 7, параграф 5, трета алинея от Регламент (ЕО) No 510/2006. Изразът „Agneau de lait des Pyrénées“, използван в превод, и по-специално на испански език, би могъл да доведе до объркване на потребителите по отношение на истинския произход на продукта. Макар че няма причина да се откаже регистрация на израза „Agneau de lait des Pyrénées“, необходимо е да се избегне такова объркване и да се гарантира справедлива употреба. Затова географският компонент на наименованието „Agneau de lait des Pyrénées“ не следва да се превежда на други езици при предлагането на пазара на продукта, отговарящ на спецификацията на „Agneau de lait des Pyrénées“. Това ще се отнася следователно както за използването на такива преводи върху етикета, така и при представяне или реклама на продукта.